Na osnovu člana 54 stav 1 tačka 58 Statuta Glavnog grada ("Službeni list Crne Gore - Opštinski propisi", broj 08/19) i člana 15 stav 1 alineja 3 Odluke o organizovanju Društvene ustanove Dom omladine “Budo Tomović”- Podgorica u Javnu ustanovu Kulturno-informativni centar “Budo Tomović”- Podgorica ("Službeni list RCG-opštinski propisi", broj 14/01, 13/04 i "Službeni list Crne Gore - opštinski propisi", broj 28/11), Skupština Glavnog grada-Podgorice, na śednici održanoj 23. i 27. decembra 2019. godine, donijela je -

# O D L U K U

# O DAVANJU SAGLASNOSTI NA PROGRAM RADA

**JAVNE USTANOVE KULTURNO-INFORMATIVNI CENTAR "BUDO TOMOVIĆ" ZA 2020. GODINU**

Daje se saglasnost na Program rada Javne ustanove Kulturno-informativni centar "Budo Tomović" za 2020. godinu, koji je donio Savjet Ustanove na śednici održanoj 03. decembra 2019. godine.

## Broj: 02-030/19-2954

Podgorica, 27. decembra 2019. godine

# SKUPŠTINA GLAVNOG GRADA - PODGORICE

### PREDŚEDNIK SKUPŠTINE,

**Dr Đorđe SUHIH**

**JU KULTURNO-INFORMATIVNI CENTAR *BUDO TOMOVIĆ***

**PROGRAM RADA ZA 2020. GODINU**

**Podgorica, decembar 2019. godine**

1. **Uvod**

Cilj Programa rada JU Kulturno-informativni centar *Budo Tomović* za 2020. godinu je da predstavi planirane programske aktivnosti i precizira potrebna finansijska sredstva za realizaciju aktivnosti iz djelokruga rada Ustanove.

Program je urađen u skladu sa Uputstvom o izradi godišnjeg programa rada i izvještaja o radu i ostvarivanju funkcija lokalne samouprave.

* 1. **Poslovi i zadaci**

Cjelokupna djelatnost Ustanove utvrđena je osnivačkim aktom i Odlukom o izmjenama i dopunama Odluke o organizovanju Društvene ustanove *Budo Tomović* Podgorica u JU Kulturno-informativni centar *Budo Tomović* Podgorica (“Sl.list RCG”-opštinski propisi 14/2001) i (“Sl. list”-opštinski propisi 13/2011), kao i Statutom Ustanove.

Kulturno-informativni centar *Budo Tomović* u 2020. godini slavi 55 godina uspješnog rada.

U jubilarnoj godini Ustanova će nastaviti da obogaćuje kulturni život brojnim programskim sadržajima u muzičkoj, dramskoj, filmskoj, likovnoj i informativno-edukativnoj oblasti.

Realizujući repertoar po principu kvaliteta, KIC će potvrditi stečeni renome jedne od vodećih institucija na mapi kulturnih zbivanja u Crnoj Gori. Respektabilni program djelovanja unaprijediće podgoričku i crnogorsku umjetničku scenu značajnim stvaralačkim dometima koji će podsticajno uticati na kulturne potrebe svih generacija građana.

KIC je odavno prepoznat kao mjesto afirmacije crnogorske kulture u svim oblastima umjetničkog rada i kao središte intenzivnog prepleta različitih stvaralačkih uticaja.

U tom smislu, u 55-oj godini postojanja nastojaće da intenzivira regionalnu i međunarodnu saradnju kroz ostvarivanje partnerskih projekata. Na taj način, Ustanova će obogatiti svoje programsko djelovanje kroz kreativno umrežavanje, razmjenu novih ideja i iskustava.

Pod sloganom *srce kulture grada*, KIC će ostvarivati dobru saradnju sa kulturnim centrima u Crnoj Gori, srodnim institucijama, medijskim kućama i nevladinim organizacija iz oblasti kulturno-umjetničkog rada. Posebna pažnja biće posvećena mladima, amaterizmu i njegovanju tradicije kao temeljne vrijednosti crnogorskog kulturnog ambijenta.

Uz podršku Osnivača, KIC će poboljšati tehničko-tehnološke uslove.

1. **Kulturno-umjetnički program**
   1. ***Muzički program***

Muzički program će, kao i dosad, predstaviti osmišljene, raznovrsne i kvalitetne programske sadržaje. Na taj način će doprinijeti afirmaciji muzičkog života i pobuditi interesovanje podgoričke publike.

Obuhvatiće koncertne cikluse: *Kamerna muzika*, projekat *Ljetnji kamp za kamernu muziku*, *Mladi talenti*, *Kompozitorke iz sijenke*, *Mjesec džeza*, *Praznik muzike*, *Majstori džeza*, kao i gostovanja aktuelnih umjetnika i ansambala iz regiona i inostranstva.

Ciklus *Kamerna muzika* je postao prepoznatljiv po svom inovativnom pristupu. Čini domaću scenu interesantnijom, omogućava koncertiranje različitim sastavima i motiviše mlade generacije muzičara da se bave kamernom muzikom. U okviru ovog ciklusa, pored učešća kamernih ansambala iz Podgorice, Ustanova će predstaviti renomirane umjetnike u duo formaciji: flautistu Dejana Gavrića i gitaristu Edina Karamazova. Dvočlani ansambl u sastavu klarinetista Veljko Klenkovski i pijanista Aleksandar Sinčuk nastupiće na Velikoj sceni 14. maja. U okviru ciklusa izvešće se i program *Botesini za kontrabas* koji predstavlja ulogu kontrabasa u muzici pomenutog italijanskog muzičara svjetskog renomea. U okviru ovog programa nastupiće: Ana Zvicer na kontrabasu, violinisti Marko Simović, Mihael Bereznjicki i Anton Martinov, violončelista Dmitrij Prokofjev i KIC-ov orkestar *Creation* koji okuplja mlade i iskusne muzičare za potrebe premijernih izvođenja muzičkih djela.

*Ljetnji kamp za kamernu muziku* je specijalni projekat koji će se održati po deveti put na Ivanovim koritima. Okupiće polaznike i mentore iz Crne Gore i inostranstva. Intenzivan rad i usavršavanje mladih muzičara rezultiraće završnim koncertima koje Ustanova organizuje u Podgorici i na Cetinju. Projekat je podržalo Ministarstvo kulture i medija Crne Gore.

U okviru ciklusa *Kompozitorke iz sijenke* predstaviće se program koji se sastoji od djela kamerne muzike kompozitorki s kraja XIX i početka XX vijeka, u izvođenju istaknutih solista i kamernih ansambala iz Crne Gore. Nastaviće da afirmiše veliki stvaralački potencijal žena kompozitorki koje su još uvijek u sijenci standardnog koncertnog repertoara i nijesu u potpunosti stekle zasluženu afirmaciju.

Ustanova će nastaviti da podržava festival *Forte piano* koji je 2015. godine započet na inicijativu Umjetničke škole za muziku i ples *Vasa Pavić*. Tema šestog festivala je *Pijanisti -kompozitori*. Festival će se baviti repertoarom savremene muzike pisane za klavir, koji je neopravdano zapostavljen. Repertoar koji odabira stručni tim nastavnika Umjetničke škole za muziku i ples “Vasa Pavić” u saradnji sa Muzičkom akademijom sa Cetinja, izvodiće učenici različitog uzrasta i studenti klavira, a večernji nastupi Bojana Martinovića, Tatjane Prelević i klavirskog dua “Tra Noi” biće organizovani u KIC-u.

Muzički program obogatiće i koncert pijaniste Amira Xakoviq-a, profesora klavira na Muzičkoj akademiji u Tirani. Ovaj umjetnik izvešće opsežan klavirski ciklus “Godine hodočašća” Franca Lista. Održaće i predavanje o djelu koje izvodi. Nakon koncerta Amira Xakoviq-a nastupiće Milica Kankaraš, prva diplomirana harfistkinja u Crnoj Gori i sopran Ivana Čanović koja će sa svojim inostranim kolegama predstaviti omaž muzici popularnih španskih i argentinskih autora.

Saradnja s organizacijom Umjetnost džeza-Jazz Art ponovo će doprinijeti realizaciji manifestacije *Mjesec poštovanja jazz-a u Crnoj Gori*. U aprilu, na Velikoj sceni KIC-a biće organizovani edukativni i muzički programi posvećeni temi “Rising Starts of Jazz”. U okviru ovog festivala gostovaće nekoliko mladih internacionalnih džez zvijezda, poput saksofonistkinje Allison Au sa svojim kvintetom iz Kanade, pijanista Isfar Sarabski iz Azerbejdžana i grupa *Kemenjazz* iz Turske koju predvodi pijanista Baki Duyarlar.

Nova generacija džez muzičara iz Crne Gore koja je stekla stručna znanja na prestižnim akademijama u Gracu, Milanu i Bostonu: pijanista Enes Tahirović, bubnjari Slaven Ljujić i Martin Đorđević, oformiće sastave u cilju realizacije programa animacije “Let s Jam”. Ovaj program predstavlja svojevrsni oblik podsticanja mladih da aktivno učestvuju u džez muziciranju kroz neformalne i spontane muzičke sesije.

U okviru ciklusa *Umjetnost džeza u KIC-u* planira se koncertna promocija novog albuma džez pjevačice Jelene Jovović, pod nazivom *Heartbeat*.

Za Praznik muzike (21. jun) koji se u KIC-u tradicionalno obilježava koncertima džez i svjetske (word) muzike, u saradnji sa Francuskim institutom, Jazz Art-om i drugim partnerima, gostovaće neki od aktuelnih francuskih muzičkih ansambala.

Ciklusom *Mladi talenti* Ustanova planira da afirmiše mlade muzičare na putu njihovog razvoja u profesionalne koncertne izvođače, podstakne njihov susret sa domaćom publikom i ukaže na njihovu vrijednost i perspektivu. Tokom godine, ciklus će obilježiti nastupi flautistkinje Petre Lakić, soprana Tamare Rađenović i violiniste Viktora Hutera. U planu su i redovni godišnji koncerti podgoričkih muzičkih škola “Vasa Pavić” i “Andre Navara”, kao i tradicionalni koncert *Laureati sviraju* na kome će se predstaviti pobjednici državnog takmičenja: *Muzički festival mladih Crne Gore*.

KIC će nastaviti da populariše različite muzičke žanrove. U tom smislu i u 2020. godini Ustanova će podržati organizovanje VI muzičkog festivala *City groove* koji je stekao ugled u regionalnim okvirima.

KIC POP HOR kao izuzetan muzički projekat koji je uvažen i van granica države, nastaviće da uspješnim nastupima doprinosi popularizaciji horskog pjevanja. Kao građanski projekat (NVO *Kutak*) KIC POP HOR okuplja oko 80 članova, različitih profesija. Ostvario je izuzetan uspjeh na domaćem i regionalnom planu, a najviše spektakularnim koncertima BEZ DILEME – ANTIFAŠIZAM, koji su pobudili nezapamćeno interesovanje publike. Vrhunac ovog projekta je gostovanje hora u Kombank dvorani u Beogradu, oktobra 2019. godine, povodom Dana oslobođenja grada. Hor se širom Crne Gore predstavio i koncertima s odabranim pop-rok repertoarom. U 2020. godini svoj koncertni program obogatiće novim kompozicijama koje interpretiraju na nesvakidašnji i inovativan način.

Na scenama KIC-a i u 2020. godini nastupiće popularne muzičke grupe iz zemlje i regiona. Među mnogim koncertima planirano je da se u saradnji sa Sekretarijatom za kulturu i sport organizuje nastup gitarista Vlatka Stefanovskog i Miroslava Tadića.

Folkolorni ansambl će se uključiti u proslavu 55 godina postojanja Ustanove. Pored toga, nastaviće da njeguje etno-kulturu kroz redovne programe, godišnje nastupe i turneje u zemlji i inostranstvu. Rad škole foklora ipak ostaje prioritet u radu. Nastaviće se i edukacija građana u okviru projekta *Crnogorsko oro*. Nabavka nedostajućih nošnji i osmišljavanje novih koreografija nameće se kao imperativ.

Festival *Skoči kolo da skočimo* okupiće ponovo ansamble iz Crne Gore i regiona.

* 1. ***Dramski program***

Dramski program će nastaviti da afirmiše pozorišnu kulturu kroz organizaciju Manifestacije kamernih dramskih ostvarenja *MAKADO*, gostovanja stranih i domaćih ansambala, rad pozorišne radionice DODEST-a, izvođenje predstava sa tekućeg repertoara i tehničko-organizacionu podršku programima manifestacija *FIAT* i *Međunarodni festival lutkarstva*. Pored toga, Ustanova će u kontinuitetu sarađivati sa dramskim amaterima i NVO organizacijama koje imaju sopstvenu pozorišnu produkciju.

Manifestacija kamernih dramskih ostvarenja *MAKADO*, krajem januara 2020. godine biće organizovati peti put. Kao i ranijih godina, njena koncepcija biće bazirana na dobroj selekciji predstava, žanrovskoj raznovrsnosti i saradnji sa regionom. Pored toga, jedna od programskih karakteristika je i da se predstave u okviru manifestacije premijerno prikazuju na scenama KIC-a.

Peti MAKADO će prikazati kamerne dramske forme iz Crne Gore i okruženja. Repertoar će se izvoditi na sceni DODEST koja je inspirativan ambijent za izvođenje mobilnih dramskih formi. Očekuje se dobra posjećenost publike i veliki interes medija kao što je to bio slučaj prethodnih godina. Uvažavajući dobru praksu, MAKADO će nastojati da i dalje bude prepoznatljiva programska cjelina kojom Ustanova po principu kvaliteta podstiče interes za pozorišnu umjetnost. Cilj manifestacije je da se u narednom periodu programski redefiniše i preraste u festival koji bi imao prepoznatljivu regionalnu ili međunarodnu dimenziju.

Ciklusom *Pozorište na filmu V* nastaviće se saradnja dramskog i filmskog programa. Tradicionalno se održava u februaru, a kao i MAKADO, proslavlja pet godina uspješnog trajanja. Revija otpočinje razgovorom medijatora sa gostima koji su se svojim iskustvom i umjetničkim dometima profesionalno dokazali na filmu i u pozorištu. Nakon razgovora u kojem učestvuje i publika, prikazuju se filmska ostvarenja koja svojim sadržajem i umjetničkim pristupima govore o kreativnim vezama dva medija i u kojima se pretežno preispituju sudbine aktera, dramskih pisaca i glumaca.

Podrška pozorišnom amaterizmu će se prvenstveno odvijati kroz rad pozorišne radionice DODEST-a. Kao i ranijih godina, nakon javno objavljenog konkursa za prijem u radionicu, mladi ljudi uz pomoć edukatora stiču znanja iz oblasti glume. Njihov zajednički rad rezultira premijerom, odnosno zajedničkim scenskim projektom. Po pravilu, KIC-ovi pozorišni amateri gostuju na *Festivalu dramskih amatera Crne Gore* u Bijelom Polju.

Nastaviće se praksa gostovanja aktuelnih prozorišnih predstava iz zemlje i regiona. Na taj način se obogaćuje kulturna ponuda grada i pozorišnog života.

* 1. ***Filmski program***

Filmski program doprinosi razvoju sedme umjetnosti prikazivanjem kvalitetnih ostvarenja koja imaju visoku umjetničku vrijednost. Okosnicu filmskog programa u 2020. godini predstavlja projekat *Filmski žanrovi* u okviru kojeg će se prikazati pet filmskih revija posvećenih različitim žanrovima: trileru, drami, vesternu, hororu, filmovima naučne fantastike, akcionim filmovima, ratnoj drami, istorijskim spektaklima i dr.

U januaru, sedmi put zaredom, publika će uživati u reviji *Mjuzikl-filmska rapsodija VII*. Veliki interes publike za ovu programsku cjelinu nesumljivo ukazuje na činjenicu da mjuzikl, nekada zaboravljeni žanr, posljednjih godina doživljava procvat što dokazuju prihodi sa bioskopskih blagajni širom svijeta.

Februar je mjesec kada filmski program tematski svoju pažnju posvećuje ljubavi. Povodom *Dana zaljubljenih* ponovo će se emitovati filmovi u okviru revije *Ljubav na filmu IV*. Kinematografska djela romantične tematike privukla su veliku pažnju gledalaca u protekle tri godine, pa je za očekivati da se utemeljena praksa nastavi.

Mart je rezervisan za otpočinjanje glavnog projekta filmskog programa u 2020. godini pod nazivom *Filmski žanrovi*. Ciklus počinje sa trilerima-filmovima koji u sebi selektivno objedinjavaju pojedina svojstva svih žanrova, akcentirajući misterioznost, neočekivane obrte i zaplete. Ovaj žanr kojim otpočinjemo pomenuti projekat pobudiće interes, između ostalog i zbog činjenice da neprestano drži neophodnu tenziju i pažnju gledalaca.

Povodom *Svjetskog dana knjige* (21. april), u KIC-u se tradicionalno organizuje revija najboljih ostvarenja nastalih na osnovu svjetski priznatih književnih djela. Nakon revije *Svjetska književnost na filmu*, publika će biti u prilici da prati reviju posvećenu drami kao filmskom žanru.

U junu se nastavlja projekat *Filmski žanrovi*. Poslije trilera i drame, predstaviće se kinematografska djela u duhu akcije. Revija će kroz pažljivu selekciju pokazati da akcioni filmovi nisu zamišljeni s isključivim ciljem da zarade na blagajnama, već i da imaju prepoznatljivu umjetničku vrijednost. Ovakav stav potvrđuje i filmska praksa, jer su mnogi akcioni filmovi stekli kultni status klasika kod publike i kritike.

Ljeto je u znaku revije *Filmski snovi-gledaoci biraju V*. Ovim programom gledaci se promovišu u urednike i selektore filmskog programa. Naime, KIC-ova publika svojim glasovima putem anketa (neposredno, putem sajta Ustanove, facebook stranice i sl.) predlaže izbor filmova iz filmskog programa KIC-a koji bi ponovo gledali. Pored toga publika predlaže i koja bi ostvarenja željela da vidi u budućem repertoaru.

Ciklus *Zlatne komedije VII* nastavlja svoje trajanje u septembru i koncepcijski se uklapa u glavni projekat posvećen žanrovima.

U nastavku programa o filmskim žanrovima predstaviće se revija koja afirmiše naučnu fantastiku. Ova veoma interesantna filmska vrsta populariše kinematografiju kroz raskošne tehničko-tehnološke mogućnosti. Tokom revije *Filmski žanrovi-naučna fantastika* biće prikazani vanvremenski klasici ne samo naučne fantastike, već i kinematografije uopšte.

Kraj godine obilježiće program posvećen spektaklima. To je omiljeni filmski žanr, privlačan, zanimljiv i edukativan kroz događaje koje obrađuje.

Međunarodna saradnja će i dalje obilježavati programsku profilaciju filmskog programa. Rezultiraće i u 2020. godini prikazivanjem revija kinematografija koje gledaoci nisu u prilici da vide na repertoaru komercijalnih bioskopa. U tom smislu, intenziviraće se saradnja s ambasadama i stranim predstavništvima. Osim toga program će kao i ranije ostvarivati zajedničke projekte sa dramski, likovnim i književnim programima Ustanove.

* 1. ***Likovni program***

Likovni program planira da u 2020. godini svoje aktivnosti realizuje u skladu sa proklamovanim programskim opredijeljenjima baziranim na promovisanju provjerenih umjetničkih vrijednosti i pružanju šanse mladim umjetnicima koji kroz svoj talenat i kreativni potencijal traže šansu na umjetničkoj sceni. Pored toga u cilju afirmacije viuzuelne kulture, na principu kvalieta, ostvarivaće se saradnja sa srodnim institucijama u zemlji i regionu, stranim predstavništvima, kulturnim centrima, obrazovnim ustanovama i NVO sektorom.

Ekspozicije fotografija, autorske i kolektivne prezentacije likovnih umjetnika različitih generacija i izložbe kulturološko-dokumentarnog sadržaja, kao i ranijih godina, biće prezentovane u holu Ustanove, zbog nedostatka specijalizovanog galerijskog prostora. Uprkos ovoj činjenici, dosadašnja iskustva pokazuju da su u okviru likovog programa ostvareni zanimljivi kreativni dometi koji unapređuju umjetničku praksu.

Među brojnim izložbama koje će obilježiti likovni program izdvajamo samostalne projekte:

-izložbu ilustracija “Blank Brain” mladog umjetnika Veljka Miljanića (januar);

-retrospektivnu izložbu slika pisca i slikara Todora Živaljevića Veličkog (april);

-izložbu slika Damjana Brkovića (oktobar).

Napominjemo da će pored planiranih sadržaja, likovni program biti bogatiji i za ad hoc izložbe koje će se organizovati tokom godine u saradnji sa brojnim partnerima, kulturno-obrazovnim ustanovama i NVO sektorom.

* 1. ***Informativno-edukativni program***

Informativno-edukativni program će nastaviti da afirmiše dijaloški i edukativan pristup umjetničkim i kulturnim fenomenima, uz pružanje podrške mladim stvaraocima. Ovaj kreativni pristup u koncipiranju sadržaja, zbog raznovrsnosti tema, oblasti i načina prezentacije obuhvatiće zasebne cikluse odvojene u *dijaloško-edukativni* i *književni program*.

**I Dijaloško-edukativni program**

Edukacija mladih u oblasti literarnog stvaralaštva i govorništva, kao i ranijih godina biće realizovana kroz *radionicu kreativnog pisanja* koju će voditi afirmisani pisci i *Školu retorike* prof. dr Radovana Radonjića. *Škola retorike* nastaviće da dva puta sedmično polaznicima pruža znanja teorijskog karaktera iz oblasti retorike i ovladavanja vještinama debatovanja i pregovaranja.

**II Književni program**

U okviru književnog programa u kontinuitetu će se predstavljati značajna izdanja aktuelne izdavačke produkcije. Posebna pažnja biće posvećena mladim piscima, organizovanju petog književnog regionalnog festivala “Literitorija”, kao i programima iz književnosti koje Ustanova realizuje u partnerskoj saradnji sa stranim ambasadama u zemlji.

Djelatnost *Foruma mladih pisaca* je postala prepoznatljiva konstantna programskog djelovanja Ustanove. Od njegovog formiranja objavljeno je pet godišnjih zbornika najuspješnijih ostvarenja polaznika i organizovano nekoliko veoma uspješnih javnih poetskih i dramskih nastupa. *Forum* nije samo mjesto okupljanja mladih stvaralaca i ljubitelja književnosti. To je mjesto preplitanja iskustava i ideja i kreativno središte zajedničkog stvaranja. Članovi *Foruma* u dogovorenim terminima održavaju sastanke u KIC-u na kojima čitaju svoju poeziju, a zatim kritički vrednuju stvaralačke domete u otvorenom razgovoru, spremni na kritiku. U organizaciji KIC-a polaznici *Foruma* zajednički posjećuju književne manifestacije i pohađaju radionice što dodatno podstiče njihov interes za umjetničko stvaranje. Pored toga, razgovaraju sa afirmisanim piscima i kritičarima, učestvuju na konkursima i književnim festivalima. Nekoliko pisaca koji su aktivni članovi od početka rada *Foruma* osvojilo je književne nagrade u Crnoj Gori i regionu. Kao rezultat ovih uspjeha, troje polaznika je objavilo svoja prva izdanja: Barbara Delač, Jana Radičević i Luka Boljević.

Povodom pet godina postojanja *Foruma mladih pisaca*, u februaru će se izvesti poetsko-scenski program, odnosno performans koji scenski uobličava stvaralaštvo mladih autora.

U skladu sa programskim ciljevima koji podstiču edukaciju iz oblasti kreativnog pisanja, u martu i maju će raditi radionice pod vođstvom pisca Vaska Raičevića. Nakon završene radionice krativnog pisanja koju će pohađati 20 učesnika, najbolji radovi će biti objavljeni u šestoj zajedničkoj zbirci.

Peto izdanje regionalnog književnog festivala “Literitorija” biće posvećeno stvaralaštvu, ulozi i poziciji spisateljica. Nosiće naziv “Autorke u fokusu”. Kroz zanimljive programe manifestacija će okupiti značajne umjetnice iz Crne Gore, Srbije, Hrvatske, Bosne i Hercegovine. “Literitorija” će u posljednjoj sedmici aprila, tokom trodnevnog trajanja, organizovati i prateće dijaloške programe na temu festivala.

Tokom 2020. godine crnogorski pisci će biti predstavljani u okviru ciklusa “Savremena crnogorska književnost”.

Pored nastupa pisaca iz Crne Gore, u aprilu će biti održana i promocija romana “Ostrvo borova” njemačke autorke Marion Pošman, koji će uskoro biti objavljen u izdanju OKF-a sa Cetinja.

Nastaviće se praksa nastupa polaznika *Foruma mladih pisaca* u crnogorskim gradovima, kao i saradnja sa domaćim kulturnim centrima u Bijelom Polju, Nikšiću i Baru, regionalnim asocijacijama i ustanovama (PEN BiH, Kulturni centar Novi Sad).

***Američki ugao***

Projekat *Američki ugao* promovisaće američku kulturu u Crnoj Gori, učvršćivati prijateljske veze dva naroda i davati podršku svim progresivnim aktivnostima iz oblasti kulture i umjetnosti.

Programi *Američkog ugla* obuhvatiće najširi obim edukativno-zabavnih sadržaja i kulturne razmjene studenata. U želji da se taj cilj najprikladnije realizuje, predano će raditi na prikazivanju filmskih projekcija i organizovanju predavanja, panel diskusija, promocija i drugih društvenih događaja. Među brojnim programskim aktivnostima realizovaće *Mjesec obilježavanja* *istorije američkih crnaca*, *Mjesec posvećen obilježavanju nasljeđa i dostignuća žena u SAD*, *Mjesec posvećen obilježavanju džez kulture*, *Mjesec posvećen azijsko-američkom nasljeđu*, kao speaker programi Ambasade SAD, intervjui i testiranja kandidata za programe međunarodne razmjene.

Projekt *Američki ugao* i u 2020. godini realizovaće svoje programske aktivnosti na osnovu Sporazuma o saradnji KIC-a “Budo Tomović” i Ambasade SAD u Podgorici.

1. **Saradnja sa organima, ustanovama i organizacijama**

Kulturno-informativni centar ''Budo Tomović'' je jedna od najprestižnijih institucija kulture u Crnoj Gori, po broju i kvalitetu realizovanih programa, posjećenosti i kreativnom pristupu u koncipiranju repertoara. U jubilarnoj godini kada slavi 55 godina postojanja i uspješnog rada Ustanova će realizovati brojne programske sadržaje i intenzivirati saradnju sa organima, ustanovama i organizacijama. U tom smislu, saradnja sa Osnivačem-Glavnim gradom-Podgoricom, resornim Sekretarijatom za kulturu i sport i lokalnim ustanovama kulture će se odvijati u kontinuitetu.

Programi KIC-a će se izvoditi na matičnim scenama, scenama širom države, na manifestacijama i festivalima koje posjećuje kako domaća tako i inostrana publika što doprinosi objedinjavanju crnogorske kulturne ponude.

KIC će i nadalje aktivno sarađivati sa kulturnim centrima u državi, udruženjima, NVO organizacijama iz oblasti kulture, kao i kreativnim pojedincima, razmjenjujući programe, iskustva i ideje. Kada je riječ o regionalnoj i međunarodnoj saradnji, Ustanova će osmisliti zajedničke projekte sa brojnim udruženjima, inostranim kulturnim predstavništvima i producentskim kućama.

Zahvaljujući KIC-u, Crnu Goru će posjetiti brojne pozorišne trupe, muzički ansambli, istaknuta glumačka i rediteljska imena, što predstavlja kvalitet više u kulturnoj ponudi grada i države.

Poštujući dosadašnju pozitivnu praksu, Ustanova će sarađivati sa medijskim kućama.

KIC će pružati tehničku i organizacionu podršku festivalima i manifestacijama internacionalnog karaktera, koje ogranizuju njegovi partneri, u lokalnim i međunarodnim okvirima. Ovi programi privlačiće pośetioce iz svih djelova Crne Gore (*FIAT*, *Međunarodni festival lutkarstva*, *Festival tolerancije*, *Europe film festival*, *Dječiji festival pjesme Naša radost* i dr).

Programsku koncepciju KIC-a, pratiće i ažurne PR aktivnosti: mjesečni flajer, sajt-www.kicpodgorica.me, FB i instagram stranica, đe će se o ponuđenim sadržajima informisati kako domaća tako i inostrana javnost.

Otvoren i multimedijalni koncept, uz njegovanje građanskih prava, sloboda i različitosti iznova će potvrditi saradnja sa nevladinim organizacijama kako iz sfere kulture, tako i onih koji predstavljaju manjinske narode i osjetljive društvene grupe.

1. **Struktura zaposlenih u JU KIC “Budo Tomović**”

Važećim Pravilnikom o unutrašnjoj organizaciji i sistematizaciji u Ustanovi je sistematizovano 34 radna mjesta sa 48 izvršilaca. Trenutno je zaposleno 45 radnika. Od ukupnog broja 42 je zaposlena na neodređeno vrijeme, dok je po projektu *Američki ugao* na određeno vrijeme zaposleno dvoje. Jedan zaposleni je angažovan po ugovoru o radu na određeno vrijeme do 1.07. 2020. godine.

Od ukupnog broja zaposlenih, 22 ima visoku školsku spremu, 21 ima srednju stručnu spremu, a 2 zaposlena imaju III stepen stručne spreme.

Planira se izrada novog Pravilnika o unutrašnjoj organizaciji i sistematizaciji. Usvajanjem Pravilnika, a na osnovu raspoloživih finansijskih sredstava, Ustanova će biti u mogućnosti da popuni upražnjena radna mjesta za kadrove sa visokom školskom spremom.

**6. Budžetska sredstva**

***FINANSIJSKI PLAN 2020. godina***

***TAB. I***

|  |  |  |  |  |  |
| --- | --- | --- | --- | --- | --- |
| Ekon  klasa | ***Potrebna sredstva za realizaciju***  ***Programa rada*** | ***Ostvareno***  ***do 29.10.2019.g*** | **Budžet**  ***2019.god.*** | | **Plan**  ***2020.god.*** |
| **411**  **412** | **BRUTO ZARADE I OSTALA LIČNA PRIMANJA**  *-**Bruto zarade: neto, porez, doprinosi, prirez*  *-Ostala lična primanja: naknada za prevoz i ostale naknade* | ***350.441,11***  *327.084,41*  *23.356,70* | ***499.700,00***  *465.600,00*  *34.100,00* | | ***509.500,00***  ***474.600,00***  ***34.900,00*** |
| **413**  4131  4133  4134 | **RASHODI ZA MATERIJAL**  *- Administrativni materijal*  *- Materijal za posebne namjene*  *- Rashodi za električnu energiju* | ***29.638,03***  *4.636,21*  *6.978,49*  *18.023,33* | ***47.500,00***  *8.500,00*  *12.000,00*  *27.000,00* | | ***47.000,00***  *9.000,00*  *11.000,00*  *27.000,00* |
| **414**  4141  4143  4145  4147  4148  4149 | ***3.* RASHODI ZA USLUGE**  *- Rashodi za službena putovanja*  *- Komunikacione usluge*  *- Usluge prevoza*  *- Konsult.usluge,projekti i studije*  *- Usluge stručnog usavršavanja*  *- Ostale usluge (sredstva za programe)* | ***40.562,81***  *1.918,47*  *2.109,19*  *9.722,96*  *726,00*  *76,60*  *26.009,59* | ***52.800,00***  *2.000,00*  *3.000,00*  *12.000,00*  *5.000,00*  *500,00*  *30.300,00* | | ***62.800,00***  *1.500,00*  *3.500,00*  *18.500,00*  *6.000,00*  *500,00*  *32.800,00* |
| **415** | ***RASHODI ZA TEKUĆE ODRŽAVANJE***  *-Usluge održavanja scenske opreme* | ***3.237,07***  *3.237,07* | ***4.000,00***  *4.000,00* | | ***5.000,00***  *5.000,00* |
| **419**  4191  4196 | **OSTALI IZDACI**  *- Izdaci po osnovu isplate ug.o djelu*  *- Komunalne naknade* | ***80.691,22***  *76.976,49*  *3.714,73* | ***89.000,00***  *82.000,00*  *7.000,00* | | ***103.800,00***  *98.800,00*  *5.000,00* |
| **431**  4314  4138 | **TRANSFERI INSTITUCIJAMA...**  -*Transferi nevladinim organizacijama*  **-***Ostali transferi pojedincima/institucijama* | ***41.500,00***    *11.500,00*  *30.000,00* | ***41.500,00***  *11.500,00*  *30.000,00* | | ***110.500,00***  *45.500,00*  *65.000,00* |
| **441**  4415 | **KAPITALNI IZDACI**  *-Izdaci za opremu* | ***54.852,79*** | ***76.700,00*** | | ***164.500,00*** |
|  | ***U K U P N O*** | ***601.923,03*** | ***811.200,00*** | | ***1.003.100,00*** |
|  | ***TAB. II*** | |  |
|  | ***PROGRAMI*** | ***Ostvareno***  ***do 30.09.2019*** | ***Budžet***  ***2019g.*** | | ***Plan***  ***2020.god.*** |
|  | *- muzički program*  *- dramski program*  *- filmski program*  *- likovni program*  *- informativno - edukativni program*  *- muzički festival,gost. poz. predstava,jubilej*  *- program folklornog ansambla*  *- aktuelni programi* | *35.320,26*  *21.923,11*  *10.450,00*  *2.256,00*  *12.711,23*  *31.500,00*  *-*  *32.987,42* | *35.800,00*  *22.800,00*  *11.550,00*  *2.000,00*  *12.800,00*  *31.500,00*  *-*  *33.350,00* | | *41.695,00*  *21.853,67*  *11.924,50*  *2.000,00*  *14.185,00*  *110.500,00*  *9.500,00*  *40.441,83* |
|  | ***Ukupno sredstva za programe*** | ***147.148,02*** | ***149.800,00*** | | ***252.100, 00*** |
|  |  | |  |

***Napomena: U TAB. II izvršena je rekapitulacija ukupnih sredstava za programe u iznosu od 252.100,00 EUR-a po pojedinim programskim cjelinama.***

Potrebna sredstva za realizaciju Programa rada za 2020. godinu, Finansijski plan, JU KIC „Budo Tomović“ odredila je koristeći elemente Budžetske potrošnje iz Nacrta Odluke o Budžetu Glavnog grada Podgorice za 2020. godinu i koristeći iskustva iz prethodnih godina, a prije svega pridržavajući se planiranih, po obimu i kvalitetu, navedenih programskih aktivnosti.

Podaci u koloni 2 (ostvareno do 30.10.2019 godine) predstavljaju pregled plaćenih naloga u ovom periodu na osnovu bilansa bužeta za fiskalnu 2020. godinu.

**OPERATIVNI BUDŽET**

Planirana sredstva za 2020. godinu projektovana su u iznosu od **1.003.100,00** EUR.

Za bruto zarade, doprinose, poreze i ostala lična primanja potrebno je izdvojiti 509.500,00 EUR, ili 51 % od ukupnih budžetskih sredstava planiranih za 2020g.

Preostali dio sredstava u iznosu od 493.600,00 EUR-a, ili 49% od ukupnih planiranih budžetskih sredstava za 2020. godinu raspodijeljen je na:

* **rashode za materijal u iznosu od 47.000,00 EUR-a,** kojeg čine: *administrativni materijal* (kancelarijski materijal, sitan inventar, sredstva higijene), *materijal za posebne namjene* (publikacije, časopisi, službeni listovi, nabavka djelova garderobe folk.ansambla, materijal za scenografiju i ostali materijal za posebne namjene) i *rashodi za energiju* ( troškovi električne energije).
* **rashode za usluge u iznosu od 30.000,00 EUR,** a njih čine: *službena putovanja i fiksni telefoni, kons.usluge, studije i projekti, troškovi PDV-a, rashodi za tekuće održavanje, usluge stručnog usavršavanja*) *i komunalne naknade*.



